KLASA: 230-01/22-04/120

URBROJ: 2140-02-22-1

Krapina, 7. listopada 2022.

Temeljem članka 32. Statuta Krapinsko-zagorske županije (Službeni glasnik Krapinsko-zagorske županije broj: 13/01, 5/06, 14/09, 11/13, 13/18, 5/20, 10/21 i 15/21-pročišćeni tekst) dana 7. listopada 2022. godine župan Krapinsko-zagorske županije objavljuje

**JAVNI POZIV ZA PRIJAVU PRIJEDLOGA ZA**

**PARTICIPATIVNI DJEČJI PRORAČUN**

**ZA 2023. GODINU**

**1. PREDMET JAVNOG POZIVA**

1.1. SVRHA JAVNOG POZIVA

Krapinsko-zagorska županija od 2018. godine nosi titulu „Županija-prijatelj djece“. Rezultat je to dugotrajnog truda i kontinuiranog rada za dječju dobrobit. U sklopu istoimenog projekta dodatno će se omogućiti aktivno uključivanje djece i mladih na lokalnoj i regionalnoj razini. Također, sustavno će se nastaviti edukacija dužnosnika i djelatnika čije nadležnosti zadiru u zaštitu i promicanje prava djece. Krapinsko-zagorska županija provodi brojne aktivnosti s ciljem osiguravanja što kvalitetnijeg života djece na području županije s naglaskom na razvoj svijesti zajednice i pozitivnih promjena i učinka u poboljšanju položaja djece stvaranjem poticajnog i prijateljskog okruženja za rast i razvoj djece kroz inicijativu stvaranja svijeta “po mjeri djeteta”.

S ciljem učinkovitije provedbe prava iz Konvencije o pravima djeteta te sukladno preporukama Ministarstva financija o izradi dječjeg proračuna Krapinsko-zagorska županija donijela je 2019. godine prvi puta Dječji proračun. Proračun je temeljni financijski i pravni dokument županije u kojem su prikazane planirane uplate i isplate novca kojima se planiraju ostvariti ciljevi i prioriteti razvoja županije. Dječji proračun je izdvojeni dio županijskog proračuna koji prikazuje sredstva koja županija osigurava za ostvarivanje prava djeteta, sredstva koja su u najširem smislu namijenjena djeci. Ukupna vrijednost Dječjeg proračuna Krapinsko-zagorske županije za 2022. godinu iznosi 128.917.091 kn, u odnosu na ukupan iznos proračuna od 250,4 mil kuna to je nešto više od 45,7%.

Naglašavajući kako su djeca i obitelj u fokusu djelovanja, Krapinsko-zagorska županija objavljuje ovaj Javni poziv s ciljem donošenja Participativnog dječjeg proračuna. Takav proračun predstavlja uspješan mehanizam identificiranja i realiziranja potreba djece. Uključivanje djece u odlučivanje o tome koji će se projekti za djecu financirati iz Županijskog proračuna naziva se Participativnim proračunom za djecu. Participativnim proračunom lokalna i regionalna samouprava bolje odgovara na stvarne potrebe djece, promiče socijalnu i demokratsku uključenost te osigurava efikasniju potrošnju javnog novca.

1.2. CILJEVI:

* jačanje dječje uključenosti u donošenje odluka
* aktivno sudjelovanje djece u kreiranju i provedbi proračuna
* razvoj suradnje i dijaloga
* direktno zadovoljavanje potreba djece u zajednici

1.3. STRATEŠKA USKLAĐENOST

Aktivnosti i projekti koji se prijavljuju na ovaj Javni poziv, moraju pronaći strateško uporište u strateškim dokumentima kao što su:

* Konvencija UN- a o pravima djeteta
* Europska konvencija o ostvarivanju dječjih prava
* Europska povelja o sudjelovanju mladih u životu općina i regija
* Nacionalna strategija za prava djece u RH za razdoblje od 2014. do 2020. godine
* Neka druga nacionalna i europska strategija ili program, uključujući i program na lokalnoj razini, a da nije navedena na ovom popisu.

**2. OPĆI UVJETI I SADRŽAJ PRIJAVE NA JAVNI POZIV**

2.1. FINANCIJSKA POTPORA

U okviru ovog Javnog poziva raspodjeljuju se sredstva u ukupnom iznosu od 200.000,00 kuna.

Najmanji iznos traženih sredstava za financiranje projekta nije određen, dok najveći iznos traženih sredstava iznosi 20.000,00 kn.

Predlagatelj može od Krapinsko-zagorske županije zatražiti do 100% iznosa za financiranje projekta.

Osim toga, predlagatelj može prijaviti projekt koji će se sufinancirati iz vlastitog ili drugog izvora. U navedenom slučaju predlagatelj je dužan izvor i iznos sufinanciranja prikazati u Obrascu za prijavu projekta.

Korisnik dostavlja Izvješće o provedbi koje se sastoji od opisnog i financijskog izvješća, i to u roku od 30 dana računajući od dana završetka provedbe projekta.

Prijedlog projektne aktivnosti/projekta koji će se financirati u sklopu Participativnog dječjeg proračuna mogu podnijeti:

* djeca do 18 godina s prebivalištem na području Krapinsko-zagorske županije
* odgojno-obrazovne ustanove sa sjedištem na području Krapinsko-zagorske županije
* organizacije civilnog društva koje provode aktivnosti s djecom i za djecu te ispunjavaju preduvjete za financiranje iz javnih izvora, sa sjedištem na području Krapinsko-zagorske županije.

Predlagatelj može podnijeti jednu (1) prijavu.

Prijedlog mora udovoljavati sljedećim uvjetima:

1. Projekt je iniciran od strane djeteta/grupe djece
2. Projektom se ostvaruje javni interes na području Krapinsko-zagorske županije
3. Projekt ne zahtijeva druge preduvjete (dodatne suglasnosti, projektno-tehničku dokumentaciju i slično, osim ako isto već nije ishođeno i priloženo prijedlogu projekta)
4. Nije nužno da se projekt financira iz drugih izvora, međutim ukoliko je to slučaj, prilaže se dokaz da su osigurana sredstva iz drugih izvora.

Prijedlog mora sadržavati sljedeću dokumentaciju:

1. Obrazac za prijavu
2. Dodatna dokumentacija koja može biti priložena uz prijavu, a koja govori o potrebi (fotografije i sl.)
3. Potrebne suglasnosti za projekt i dokazi da su osigurana sredstva iz drugih izvora ukoliko to projekt zahtijeva.

Povjerenstvo procjenjuje između ostalog da li je iz prijave vidljivo da su projekt inicirala djeca odnosno da li je sama ideja došla od strane djece, te da li su djeca, primjereno dobi, sudjelovala u pisanju prijave.

Ukoliko prijava, po ocjeni Povjerenstva, sadrži manje nedostatke, Povjerenstvo može u određenom roku zatražiti dopunu dokumentacije ili dodatna pojašnjenja. Za prijavitelje koji na zahtjev Povjerenstva u zadanom roku dostave traženo, smatrati će se da su podnijeli potpunu prijavu.

2.2. PRIHVATLJIVE AKTIVNOSTI

Prihvatljive su sljedeće aktivnosti i projekti :

* pružanje usluga informiranja i savjetovanja u područjima od interesa za djecu (obrazovanje i informatizacija, zapošljavanje i poduzetništvo, socijalna politika, zdravstvena zaštita i reproduktivno zdravlje, aktivno sudjelovanje djece u društvu, kultura i slobodno vrijeme, mobilnost, informiranje i savjetovanje i druga područja od interesa za djecu)
* organiziranje edukacija, seminara, predavanja, tribina, radionica i slično radi informiranja djece
* te informiranja i usmjeravanja u postojeće stručne službe/usluge/aktivnosti u zajednici
* poticanje i organiziranje volontiranja djece
* edukacije, posebice neformalne edukacije te promocije cjeloživotnog učenja
* osvješćivanje i osnaživanje djece za preuzimanje aktivne uloge u pozitivnim društvenim

promjenama

* poticanje međusektorske suradnje u području brige za djecu
* vršnjačka edukacija, prevencija vršnjačkog nasilja
* organiziranje aktivnosti slobodnog vremena djece (dnevni boravak, organizirano slobodno

vrijeme, kulturna događanja)

* prevencija ovisnosti i neprihvatljivog ponašanja
* aktivnosti iz područja ekologije i očuvanja okoliša
* istraživanje i analize problema i potreba djece na području županije
* zagovaranje potreba djece i sudjelovanje u kreiranju javnih politika koje se tiču djece
* aktivnosti vezane uz strukturirani dijalog između djece i donosioca odluka
* manje aktivnosti uređenja prostora i nabave opreme kako bi se prilagodilo djeci i sl.

Popis prihvatljivih aktivnosti koji je naznačen je ilustrativan i ne predstavlja konačnu listu aktivnosti/troškova, već daje samo okvir za lakšu pripremu projekata.

Osim navedenih aktivnosti i metoda realizacije moguće je osmisliti i prijaviti aktivnosti i metode realizacije koje se ne nalaze na popisu.

Ovim Javnim pozivom ne mogu se financirati veći infrastrukturni radovi, rabljena oprema, troškovi koji se odnose na plaćanje režijskih troškova (npr. troškovi potrošnje električne energije, vode, komunalija, fiksnih i mobilnih telefona i sl.) koji glase na ime fizičke osobe i PDV, osim PDV-a koji je prihvatljiv kao trošak sukladno nacionalnom zakonodavstvu o PDV-u.

Pri provedbi aktivnosti, prijavitelj mora osigurati poštivanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

**3. NAČIN PRIJAVE**

Prijedlozi se podnose na propisanom obrascu i mora udovoljavati uvjetima navedenim u točci 2. Javnog poziva.

Obrasci su dostupni za preuzimanje u online servisu *ePrijava*<https://eprijava.kzz.hr/> ili preko poveznice na službene mrežne stranice Krapinsko-zagorske županije gdje je objavljen Javni poziv s cjelokupnom dokumentacijom:https://www.kzz.hr/poziv-prijedlog-ppzm-2022.

Nepravovremene prijave i prijave koje nisu dostavljene na propisanim obrascima neće se razmatrati.

**4. ROK I MJESTO PODNOŠENJA PRIJAVE**

Rok za podnošenje prijave na ovaj Javni poziv je 28. studenoga 2022. godine.

**Dokumentaciju za prijavu projekta prijavitelj podnosi isključivo u elektroničkom obliku putem online servisa ePrijava (**[**https://eprijava.kzz.hr/**](https://eprijava.kzz.hr/)**) Krapinsko-zagorske županije u roku prihvatljivom za podnošenje prijava.**

**Dokumenti u elektroničkom obliku MORAJU biti učitani u online servis ePrijava u PDF obliku. Dakle, ispunjeni na računalu,  potpisani i ovjereni pečatom, te zatim skenirani u PDF obliku i kao takvi učitani u online servis ePrijava.**

**Svaki obrazac mora biti skenirani kao zasebni dokument. Napomena: ako obrazac ima više stranica, da bi ga se moglo učitati u online servis ePrijava mora biti skeniran kao jedinstveni dokument, a ne svaka stranica zasebno.**

**Prijave koje nisu dostavljene putem online servisa ePrijava neće biti uzete u razmatranje.**

Prijava sadrži obvezne obrasce popunjene putem računala, vlastoručno potpisane od strane podnositelja/osobe ovlaštene za zastupanje, te ovjerene pečatom prijavitelja (kada je primjenjivo). Dodatno, prijava može sadržavati i drugu dokumentaciju ukoliko je primjenjivo koja govori o potrebi (fotografije i sl.) te potrebne suglasnosti za projekt i dokazi da su osigurana sredstva iz drugih izvora ukoliko to projekt zahtijeva.

Prijave moraju biti dostavljene unutar prihvatljivog roka za podnošenje prijava, tj. od dana objave Javnog poziva **do najkasnije zadnjeg dana roka za zaprimanje ( 28. studenoga 2022.)**do 24:00 sata.

Poveznica<https://eprijava.kzz.hr/> za pristup online servisu ePrijava nalazi se na službenim mrežnim stranicama Krapinsko-zagorske županije<https://www.kzz.hr/>: na naslovnoj stranici (lijevo) u rubrici Kontakt – Online prijave na natječaje ili na naslovnoj stranici (desno) među plavo istaknutim izbornicima ePrijava – online prijave na natječaje.

Kako bi mogao koristiti online servis ePrijava, svaki prijavitelj mora se prethodno registrirati. Naknadno pristupanje online servisu ePrijava moguće je s kreiranim korisničkim imenom i lozinkom.

Nakon registracije i prijave u online servis ePrijava, prijavitelj odabire i otvara pripadajući Javni poziv na koji podnosi prijavu te može preuzeti dokumentaciju koja je sastavni dio prijave programa.

**Prijava se smatra predanom tek kada je prijavitelj u online servisu ePrijava odabrao opciju Pošalji zahtjev i povratno primio automatski odgovor o zaprimljenoj prijavi.**

1. **POSTUPAK I KRITERIJI ODABIRA**

Prijedlog Odluke o izboru donijet će dječji gradonačelnici/ce i dječji načelnici/ce, uz administrativno-tehničku podršku nadležnog Upravnog odjela.

Ukoliko dječji gradonačelnici/ce i dječji načelnici/ce odaberu više prijava čiji su prijavitelji s područja iste jedinice lokalne samouprave, financijsku potporu ostvarit će samo jedna, i to ona s najvećim brojem bodova.

Na temelju Prijedloga, Župan Krapinsko-zagorske županije donijet će konačnu Odluku o odabiru i dodjeli sredstava. Odluka će biti objavljena na mrežnoj stranici Krapinsko-zagorske županije, [www.kzz.hr](http://www.kzz.hr).

1. **PITANJA VEZANA UZ PRIJAVU**

Sva pitanja vezana uz ovaj Javni  poziv mogu se postaviti isključivo elektroničkim putem, na mrežnim stranicama Krapinsko-zagorske županije https://www.kzz.hr/poziv-prijedlog-ppzm-2022. bez prethodne registracije u online servis ePrijava najkasnije do 11. studenoga 2022.

Odgovori na pojedine upite u najkraćem mogućem roku poslati će se izravno na adrese elektronske pošte onih koji su pitanja postavili, a odgovori na najčešće postavljena pitanja objavit će se na mrežnoj stranici Krapinsko-zagorske županije  [www.kzz.hr](http://www.kzz.hr/).

**ŽUPAN**

**Željko Kolar**

**Dostaviti:**

1. Upravni odjel za zdravstvo, socijalnu politiku,

branitelje, civilno društvo i mlade,

1. Upravni odjel za opće i zajedničke poslove,

za objavu na mrežnoj stranici Krapinsko-zagorske županije,

1. Za Zbirku isprava,
2. Pismohrana.